На основу члана 134. став 2. Закона о накнадама за коришћење јавних добара („Службени гласник РС”, бр. 95/18 и 49/19) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 – УС, 44/14 и 30/18 – др. закон),

 Влада доноси

УРЕДБУ

О КРИТЕРИЈУМИМА ЗА ОДРЕЂИВАЊЕ АКТИВНОСТИ КОЈЕ УТИЧУ НА ЖИВОТНУ СРЕДИНУ

ПРЕМА СТЕПЕНУ НЕГАТИВНОГ УТИЦАЈА

НА ЖИВОТНУ СРЕДИНУ КОЈИ НАСТАЈЕ ОБАВЉАЊЕМ АКТИВНОСТИ, ИЗНОСИМА НАКНАДА, УСЛОВИМА ЗА ЊЕНО УМАЊЕЊЕ,

КАО И О КРИТЕРИЈУМИМА КОЈИ СУ ОД ЗНАЧАЈА ЗА УТИЦАЈ ФИЗИЧКИХ ЛИЦА НА ЖИВОТНУ СРЕДИНУ

Члан 1.

Овом уредбом утврђују се ближи критеријуми за одређивање активности које утичу на животну средину према степену негативног утицаја на животну средину који настаје обављањем активности, износи накнада за заштиту и унапређивање животне средине, услови за њено умањење, као и критеријуми који су од значаја за утицај физичких лица на животну средину.

 Члан 2.

 Критеријуми за одређивање негативног утицаја активности које утичу на животну средину правних лица и предузетника утврђују се у оквиру претежне делатности коју обавља обвезник накнаде.

 Под претежном делатношћу, у смислу ове уредбе, сматра се она делатност која је регистрована код Агенције за привредне регистре као и делатност чијим је обављањем правно лице и предузетник остварио највише прихода у години која претходи години за коју се врши утврђивање накнаде за заштиту и унапређивање животне средине.

 Према степену негативног утицаја на животну средину активности правних лица и предузетника деле се према делатности на оне које имају:

1. велики утицај на животну средину;
2. средњи утицај на животну средину;
3. мали утицај на животну средину.

Делатности разврстане према критеријумима из става 3. овог члана наведене су у Прилогу, који је одштампан уз ову уредбу и чини њен саставни део.

У случају да једно правно лице или предузетник обавља активност на територији више јединица локалне самоуправе, накнаду за заштиту и унапређивање животне средине, обрачунату у складу са чланом 3. ове уредбе плаћа тако што се укупан износ тако обрачунате накнаде дели укупним бројем јединица локалне самоуправе на чијој територији обавља претежну делатност.

Износ обрачунат у складу са ставом 5. овог члана, не може бити виши од 0,4 % годишњег прихода обвезника накнаде у години која претходи години за коју се врши утврђивање накнаде за заштиту и унапређивање животне средине.

Члан 3.

Износ накнаде за заштиту и унапређивање животне средине за правна лица и предузетнике чија активност у оквиру делатности има велики негативан утицај на животну средину износи за:

1. велика правна лица 2.000.000,00 динара;
2. средња правна лица 500.000,00 динара;
3. мала правна лица 200.000,00 динара;
4. микро правна лица и предузетника 20.000,00 динара.

Износ накнаде за заштиту и унапређивање животне средине за правна лица и предузетнике чија активност у оквиру делатности има средњи негативни утицај на животну средину износи за:

1. велика правна лица 1.000.000,00 динара;
2. средња правна лица 250.000,00 динара;
3. мала правна лица 100.000,00 динара;
4. микро правна лица и предузетника 10.000,00 динара.

Износ накнаде за заштиту и унапређивање животне средине за правна лица и предузетнике чија активност у оквиру делатности има мали негативан утицај на животну средину износи за:

1. велика правна лица 500.000,00 динара;
2. средња правна лица 125.000,00 динара;
3. мала правна лица 50.000 динара;
4. микро правна лица и предузетника 5.000,00 динара.

Разврставање правних лица и предузетника на велика правна лица, средња правна лица, мала и микро правна лица у смислу ове уредбе врши се сходно закону којим се уређује рачуноводство.

Износ накнаде из ст. 1-3. овог члана, утврђује се за календарску годину.

 Члан 4.

Активности физичких лица које утичу на животну средину су: коришћење електричне енергије, коришћење грејних уређаја, коришћење хемијских средстава, коришћење производа који после употребе постају посебни токови отпада, производња и прерада хране и друге активности.

Обвезник плаћања накнаде за заштиту и унапређивање животне средине је физичко лице које обавља неку од активности из става 1. овог члана.

У смислу ове уредбе физичким лицем сматра се обвезник пореза на имовину за стамбене јединице за које се плаћа порез на имовину.

 Износ накнаде за заштиту и унапређивање животне средине за физичка лица износи 1.200,00 динара за календарску годину.

 Износ накнаде из става 4. овог члана умањује се за 50% обвезнику који не станује у стамбеној јединици.

Члан 5.

 На обвезника накнаде за заштиту и унапређивање животне средине не примењују се одредбе ове уредбе, ако применом одредаба Уредбе о критеријумима за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, износима накнада, условима за ослобађање од плаћања накнаде или њено умањење, као и критеријумима који су од значаја за утицај физичких лица на животну средину  („Службени гласник РСˮ, бр. 29/19 и 55/19), сам обрачуна и на прописани уплатни рачун јавних прихода уплати накнаду за 2019. годину, најкасније у року од 15 дана од дана ступања на снагу ове уредбе.

Члан 6.

 Износ накнаде за заштиту и унапређивање животне средине за период од дана ступања на снагу ове уредбе до 31. децембра 2019. године, обрачунава се сразмерно том периоду.

Члан 7.

Поступци утврђивања и наплате накнаде за заштиту и унапређивање животне средине који су започети до дана ступања на снагу ове уредбе, окончаће се по прописима по којима су започети.

Члан 8.

 Даном ступања на снагу ове уредбе престаје да важи Уредба о критеријумима за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, износима накнада, условима за ослобађање од плаћања накнаде или њено умањење, као и критеријумима који су од значаја за утицај физичких лица на животну средину („Службени гласник РСˮ, бр. 29/19 и 55/19).

Члан 9.

 Ова уредба ступа на снагу наредног дана од дана објављивања у „Службеном гласнику Републике Србијеˮ, осим одредбе члана 4. која се примењује од 1. јануара 2020. године.

05 Број: 110-12217/2019-1

У Београду, 4. децембар 2019. године

В Л А Д А

 ПРЕДСЕДНИК

 Ана Брнабић, с.р.